**Ministru kabineta noteikumu projekta**

**“Grozījumi Ministru kabineta 2010. gada 23. marta noteikumos Nr. 277 “Kārtība, kādā nodrošināma izglītojamo profilaktiskā veselības aprūpe un pirmās palīdzības pieejamība izglītības iestādēs”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2010. gada 23. marta noteikumos Nr. 277 “Kārtība, kādā nodrošināma izglītojamo profilaktiskā veselības aprūpe un pirmās palīdzības pieejamība izglītības iestādēs”” (turpmāk – noteikumu projekts) mērķis ir aktualizēt un precizēt Ministru kabineta 2010. gada 23. marta noteikumus Nr. 277 “Kārtība, kādā nodrošināma izglītojamo profilaktiskā veselības aprūpe un pirmās palīdzības pieejamība izglītības iestādēs” (turpmāk – MK noteikumi Nr. 277), salāgojot ar citiem spēkā esošajiem normatīvajiem aktiem, kā arī noteikt pienākumu izglītības iestādēm iekšējā normatīvajā aktā noteikt preventīvus pasākumus atkarību izraisošu vielu lietošanas risku novēršanai.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots pēc Izglītības un zinātnes ministrijas un Veselības ministrijas iniciatīvas, tostarp ievērojot to, ka atbilstoši Izglītības likuma pārejas noteikumu 60. punktam ar 2019. gada 1. augustu Izglītības likumā stājās spēkā grozījumi, kas paredz izslēgt vārdu “internātskolas”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Attiecībā uz spēkā esošajiem MK noteikumiem Nr. 277 ir konstatēts, ka tajos ietvertās normas ir precizējamas atbilstoši esošajai situācijai.  2019. gada 1. augustā stājās spēkā grozījumi Izglītības likuma 17. panta trešās daļas 1., 2., 12. un 13. punktā attiecībā uz vārda “internātskolas” izslēgšanu. Saskaņā ar grozījumiem Izglītības likumā internātskolas vairs nepastāv kā atsevišķs izglītības iestāžu tips, taču tā vietā pastāv izglītības iestādes, kas nodrošina internāta pakalpojumus. Šobrīd MK noteikumu Nr. 277 9.4. apakšpunkts nosaka, ka izglītības iestādes vadītājs organizē veselīga uztura principu īstenošanu un kontroli, atbilstoši iespējām nodrošinot ārstniecisku uzturu tiem izglītojamiem, kuriem tas nepieciešams (izņemot interešu izglītības iestādes). Savukārt Ministru kabineta 2012. gada 13. marta noteikumu Nr. 172 “Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem” (turpmāk – MK noteikumi Nr. 172) 1.pielikuma 17.punktā un 2.pielikuma 18.punktā ir noteikts, ja izglītojamam ir ārsta apstiprināta diagnoze (piemēram, celiakija, cukura diabēts, pārtikas alerģija vai nepanesība), kuras dēļ nepieciešama uztura korekcija, izglītojamam tiek nodrošināta enerģētiskās vērtības un uzturvielu normām atbilstoša ēdināšana saskaņā ar ārstniecības personas rakstiskiem norādījumiem. Līdz ar to speciālā uztura nodrošināšana izglītojamajiem MK noteikumu Nr. 172 1. un 2. pielikumā noteiktajās izglītības iestādēs ir obligāta. Lai novērstu normatīvo aktu nesakritību, noteikumu projekts paredz svītrot MK noteikumu Nr. 277 9.4. apakšpunktā vārdus “atbilstoši iespējām” un aizstāt vārdus “ārstniecisku uzturu” ar vārdiem “uztura korekciju”.  Šobrīd MK noteikumu Nr. 277 9.7. apakšpunktā ir noteikts, ka izglītības iestādes vadītājs organizē rīcības plāna (atsevišķa dokumenta vai sadaļas skolas iekšējās kārtības noteikumos) izstrādi, kas nosaka, kā rīkoties, ja izglītības iestādē konstatē, ka izglītojamie lietojuši, glabājuši vai izplatījuši alkoholiskos dzērienus, narkotiskās, psihotropās vai citas atkarību izraisošas vielas (turpmāk – atkarību izraisošas vielas), kā arī minētā plāna ieviešanu un izpildes kontroli. Lai mazinātu iespēju, ka izglītojamie uzsāk lietot atkarību izraisošas vielas, kas jau agrīnā vecumā var radīt neatgriezeniskas attīstības un veselības problēmas, radot atkarību un riskantu uzvedību, izglītības iestādē svarīgi ir ne tikai reaģēt un mazināt nodarīto kaitējumu, gadījumos, kad tiek konstatēta atkarību izraisošu vielu lietošana, bet jau savlaicīgi izglītot izglītojamos par atkarību izraisošo vielu kaitīgo ietekmi uz veselību un iespējamajām sekām. Ņemot vērā minēto, 9.7. apakšpunkts tiek papildināts ar izglītības iestādēs veicamo atkarību izraisošo vielu lietošanas profilaktisko jeb preventīvo darbu. Papildinājums atbilst arī MK noteikumu Nr. 277 pielikuma 6. punktā minētajam. Tāpat ņemot vērā, ka minētajā apakšpunktā atsevišķi ir izdalītas tādas atkarību izraisošās vielas kā alkoholiskie dzērieni, narkotikas un psihotropās vielas, nepieciešams atsevišķi izdalīt arī tabakas izstrādājumus, augu smēķēšanas produktus, elektroniskās smēķēšanas ierīces un tabakas aizstājējproduktus. Pusaudžu vecumā tiek pamēģināti dažādi tabaku (piemēram, cigaretes) un nikotīnu saturoši (piemēram, elektroniskās cigaretes, beztabakas nikotīna spilventiņi ) vai nesaturoši (augu smēķēšanas produkti) produkti. Ņemot vērā minēto, būtiski ir papildināt MK noteikumu Nr. 277 9.7. apakšpunktu un uzskaitīt atkarību izraisošo vielu klāstu, papildinot arī ar šo veselībai kaitīgo produktu kategoriju, vienlaikus nodrošinot, ka minēto produktu nosaukumos tiek izmantota tā pati terminoloģija, kas ir noteikta Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likumā. Attiecīgi papildinot MK noteikumu Nr. 277 9.7. apakšpunktu, nepieciešams precizēt arī pielikuma nosaukumu ar izglītības iestādēs veicamo atkarību izraisošo vielu lietošanas preventīvo darbu. Ņemot vērā minēto, ir arī nepieciešams veikt citus precizējumus MK noteikumu Nr. 277 pielikumā, papildinot pielikuma 1.1. un 1.2. apakšpunktus atbilstoši noteikumu 9.7. apakšpunktā noteiktajam, jo izglītības iestādē izglītojamie atkarību izraisošās vielas var ne tikai lietot, bet arī glabāt un izplatīt, tāpat nepieciešams papildināt pielikuma 1.4. apakšpunktu, lai uzskaitītu visus tabaku un nikotīnu saturošus vai nesaturošus produktus. Papildus ir nepieciešams papildināt pielikuma 2.1. apakšpunktu, jo sekmīga rīcības plānam īstenošanai ir svarīga izglītības iestādes vadītāja iesaiste ne tikai minētā plāna izstrādes un izpildes kontroles procesā, bet arī efektīvas ieviešanas plānošanas un organizēšanas procesā. Savukārt 2.2. apakšpunktu nepieciešams precizēt, lai skaidrāk izteiktu klases audzinātāja uzdevumus. Ņemot vērā, ka noteikumu projekts attiecas arī uz profesionālās izglītības iestādēm, tad pielikuma 2.2. apakšpunkts arī papildināts ar vārdiem “vai grupas”. Šobrīd MK noteikumu Nr. 277 pielikuma 5.3. apakšpunktā minētās pārrunas ar izglītojamo organizē pedagogi vai izglītības iestādes vadība. Ja izglītības iestādē darbojas izglītības psihologs vai sociālais pedagogs, svarīgi uzsvērt, ka pārrunās ar izglītojamo būtu jāiesaista kāds no minētajiem speciālistiem. Nepieciešams arī papildināt MK noteikumu Nr. 277 pielikuma 7.1. apakšpunktu, kas paredz paplašināt veicamās darbības izglītības iestādē, lai novērstu atkarību izraisošu vielu lietošanu, pārraugot ne tikai izglītojamo sekmes, bet arī uzvedības un ārējā izskata izmaiņas, ņemot vērā, ka arī tās var norādīt uz atkarību izraisošo vielu lietošanu. Vienlaikus šobrīd MK noteikumu pielikuma 9. punktā lietotā frāze “pārkāpēju nepieciešams ne tikai sodīt” vairo stigmatizējošu attieksmi pret izglītojamo, kas var atstāt paliekošas sekas uz bērna turpmāko attīstību, un neatbilst mūsdienīgiem un pierādījumos balstītiem faktiem par atkarību izraisošo vielu lietošanu, tāpēc tiek izteikts priekšlikums to svītrot, liekot uzsvaru uz lietošanas pamēģināšanas vai uzsākšanas motivācijas izpratni, kam jāseko atbilstošai un pierādījumos balstītai intervencei, lai izglītojamajā veicinātu veselīga dzīvesveida izvēli un veselīgus lēmumus. Savukārt pielikuma 10. punktu nepieciešams papildināt, uzsverot, ka īpaša uzmanība ir jāpievērš ģimenēs, kuru vecākiem ir problemātiska atkarību izraisošo vielu lietošana vai bērna ģimenes atrodas riska grupās. Bieži vien tas, ka vecāki paši lieto atkarību izraisošas vielas, veicina bērnā intereses rašanos par šīm vielām un attiecīgi arī šāda uzvedības modeļa pārņemšanu. Ja vecāki lieto atkarību izraisošās vielas, tas ietekmē mikroklimatu ģimenē, bērna attīstību, sekmes un psihisko stāvokli kopumā. Tāpēc, ja izglītības iestādei ir aizdomas vai tās rīcībā ir informācija, ka izglītojamā vecākiem ir problemātiska atkarību izraisošo vielu lietošana, izglītības iestādei būtu par to jāinformē pašvaldības sociālais dienests. Tāpat arī ģimenēs, kas ir riska grupās, pastāv liels risks, ka tiek jau lietotas vai tiks uzsākts lietot atkarību izraisošās vielas. Bērniem no riska grupas ģimenēm būtu jāpievērš pastiprināta uzmanība.  MK noteikumi Nr. 277 paredz, ka izglītības iestādes vadītājs reizi mācību gadā organizē antropometrisko mērījumu veikšanu izglītojamiem, redzes un dzirdes pārbaudi, stājas traucējumu un arteriālā asinsspiediena kontroli, acu zīlīšu platuma un reakcijas uz gaismu izvērtējumu, vēnu apskati, kā arī koordinācijas traucējumu pārbaudi, kā arī organizē to izglītojamo medicīnisko aprūpi atbilstoši ārstējošā ārsta norādījumiem, kuriem ir diagnosticēta hroniska saslimšana, un izglītojamo vakcināciju atbilstoši normatīvajos aktos noteiktajai kārtībai par vakcināciju un vecāku informēšanu par plānoto vakcināciju. Bērnu profilaktiskās veselības pārbaudes tiek organizētas primārās veselības aprūpes līmenī, ko attiecīgi nosaka Ministru kabineta 2018. gada 28. augusta noteikumi Nr. 555 “Veselības aprūpes pakalpojumu organizēšanas un samaksas kārtība”. Bērnu profilaktiskās apskates noteiktas minēto noteikumu 1.pielikumā “Profilaktiskās apskates (izmeklējumi) un sirds un asinsvadu slimību riska noteikšana”, paredzot izglītojamiem reizi gadā ģimenes ārsta veiktu apskati ārsta prakses vietā. Bērna profilaktiskās apskates ietvaros ģimenes ārsts ne tikai veic profilaktisko apskati un novērtē bērna veselības stāvokli, bet arī izvērtē papildu izmeklējumu un speciālistu konsultāciju nepieciešamību, kā arī veic vakcināciju atbilstoši vakcinācijas kalendāram. Pamatojoties uz minēto, nav nepieciešamības noteikt dubultu normatīvo regulējumu attiecībā uz bērnu profilaktiskajām pārbaudēm, attiecīgi veicinot valstiski koordinētu profilaktiskās aprūpes nodrošināšanu, kā arī vienlaikus atslogojot izglītības iestādes vadītājus no bērnu profilaktisko apskašu jautājumu risināšanas. Ņemot vērā minēto, noteikumu projekts paredz svītrot MK noteikumu Nr. 277 9.8. un 9.11. apakšpunktu.  Noteikumu projekts paredz precizēt MK noteikumu Nr. 277  9.10. apakšpunktu atbilstoši reālajai situācijai. Izglītojamā ģimenes ārsts vai ārstējošais ārsts ir tas, kurš nodrošina personas veselības aprūpi. Savukārt nereti izglītojamiem ar hroniskām saslimšanām, atrodoties izglītības iestādē, nepieciešams, piemēram, lietot medikamentus, mērīt cukura līmeni asinīs utml., atbilstoši ārsta norādījumiem. Attiecīgi izglītības iestādes pienākums būtu sniegt atbalstu, ja tāds nepieciešams un par to ir saņemta izglītojamā ārstējošā ārsta zīme (piemēram, atsevišķa telpa, garāks starpbrīdis, iespēja iziet no klases stundas laikā, atsevišķos gadījumos pedagoga atgādinājums jaunāko klašu izglītojamiem utml.). Papildus, lai sniegtu atbalstu izglītības iestādēm, tiek plānoti dažādi atbalsta mehānismi (piemēram, Bērnu klīniskās universitātes slimnīca pēc pieprasījuma sniedz pedagogu apmācības, kā sniegt atbalstu bērniem ar cukura diabētu).  MK noteikumu Nr. 277 9.12. apakšpunkts, paredz, ka mācību gada sākumā (septembrī), pamatojoties uz ģimenes ārsta ieteikumu, izglītojamo sadali veselības grupās sporta nodarbībām. Šobrīd minētā norma tiek dažādi interpretēta, piemēram, izglītības iestāde nosaka, ka ģimenes ārsta zīme mācību gada sākumā ir nepieciešama visiem izglītojamajiem. Noteikumu projekts paredz precizēt MK noteikumu Nr. 277 9.12. apakšpunktu, nosakot, ka ģimenes ārsta vai ārsta speciālista ieteikums ir nepieciešams tikai izglītojamiem ar veselības problēmām, lai izglītības iestāde varētu veikt izglītojamo sadali veselības grupās. Tāpat jāņem vērā, ka izglītojamā veselības stāvoklis var mainīties, tāpēc noteikumu projekts paredz precizēt iekļauto normu attiecībā uz mācību gada sākumu (septembrī), paredzot to, ka atzinums var tikt iesniegts jebkurā laikā.  Noteikumu projekts paredz precizēt MK noteikumu Nr. 277 9.13. apakšpunktu attiecībā uz informācijas sniegšanu Sporta medicīnas valsts aģentūrai par iespējamiem dopinga lietošanas gadījumiem, nosakot, ka izglītības iestādes vadītājs organizē informācijas sniegšanu par iespējamiem dopinga lietošanas gadījumiem Latvijas Antidopinga birojam. Minētās izmaiņas ir nepieciešamas, ņemot vērā, ka ar 2018. gada 1. jūliju par dopinga kontrolēm un antidopinga izglītības pasākumiem Latvijā ir atbildīgs Latvijas Antidopinga birojs. |
| 3. | Projekta izstrādē iesaistītās institūcijas | Izglītības un zinātnes ministrija, Veselības ministrija. |
| 4. | Cita informācija | Nav |
| **II. Tiesību akta projekta ietekme uz sabiedrību, tautsaimniecība attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz izglītības iestādēm, izglītojamiem un viņu vecākiem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums uz tautsaimniecību ietekmi neatstās. Sabiedrības grupām projekta tiesiskais regulējums nemaina tiesības un pienākumus. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |  |  |
| --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | |
| Noteikumu projekts šo jomu neskar | | |
| **IV. Tiesību akta projekta ietekme uz spēkā esošo tiesību normu sistēmu** | | |
| Noteikumu projekts šo jomu neskar | | |
| **V. Tiesību akta projekta atbilstība Latvijas Republikas starptautiskajām saistībām** | | |
| Noteikumu projekts šo jomu neskar | | |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība noteikumu projekta izstrādē tiks nodrošināta, ievietojot informāciju par noteikumu projektu ministrijas tīmekļvietnes www.izm.gov.lv sadaļā “Sabiedrības līdzdalība” un Valsts kancelejas tīmekļvietnē, aicinot sabiedrības pārstāvjus rakstiski sniegt viedokli par rīkojuma projektu tā izstrādes stadijā – nosūtot viedokli elektroniski uz elektronisko pasta adresēm: dzintra.mergupe-kutraite@izm.gov.lv un sanita.treimane@izm.gov.lv |
| 2. | Sabiedrības līdzdalības projekta izstrādē | Sabiedrības pārstāvji var līdzdarboties noteikumu projekta izstrādē, sniedzot atzinumu un viedokli par noteikumu projektu. |
| 3. | Sabiedrības līdzdalības rezultāti | Ja līdz sabiedrības līdzdalības procesa beigām tiks saņemti sabiedrības pārstāvju viedokļi, tad attiecīgi tie tiks vērtēti noteikumu projekta saskaņošanas procesā un attiecīgi tiks precizēts noteikumu projekts un tā anotācija pirms noteikumu projekta iesniegšanas izskatīšanai Ministru kabineta sēdē. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības iestādes, ārstniecības iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neatstās ietekmi uz to institūciju, kuras piedalīsies noteikumu projekta izpildē, funkcijām un uzdevumiem. |
| 3. | Cita informācija | Nav |

Izglītības un zinātnes ministre Ilga Šuplinska

Vizē:

Valsts sekretārs Jānis Volberts

Mergupe-Kutraite 67047817

dzintra.mergupe-kutraite@izm.gov.lv

Treimane 67047924

sanita.treimane@izm.gov.lv